Na temelju članka 162. Statuta Osnovne škole Lovas Školski odbor na sjednici održanoj 25. rujna 2017. donio je

**K U Ć N I   R E D**

**I. OPĆE ODREDBE**

**Članak 1.**

Ovim Pravilnikom uređuje se kućni red u Osnovnoj školi Lovas (u daljem tekstu: Škola).

**Članak 2.**

Ovaj Pravilnik odnosi se na sve osobe tijekom njihova boravka u Školi.

**Članak 3.**

S odredbama ovoga Pravilnika razrednici su dužni upoznati učenike i njihove roditelje odnosno skrbnike.

Jedan primjerak ovoga Pravilnika ističe se na vidljivom mjestu kod ulaznih vrata.

Pravobranitelju za djecu primjerak ovoga Pravilnika dostavlja se na njegov zahtjev.

**II. BORAVAK U PROSTORU**

**ŠKOLE**

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

**Članak 5.**

U prostoru Škole zabranjeno je:

  pušenje

  nošenje oružja

  pisanje po zidovima i inventaru škole

  bacanje izvan koševa za otpatke papira, žvakaćih guma i sl.

  unošenje i konzumiranje alkohola i narkotičnih sredstava

  unošenje sredstava, opreme i uređaja koji mogu izazvati požar ili eksploziju

  igranje igara na sreću i sve vrste kartanja

  unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

**Članak 6.**

Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara.

**Članak 7.**

Radnici Škole moraju se racionalno koristiti sredstvima Škole koja su ima stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

**Članak 8.**

Radnici i učenici Škole dužni su se kulturno odnositi prema roditeljima, učiteljima i drugim osobama koje borave u Školi.

**Članak 9.**

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

**III. RADNO VRIJEME**

**Članak 10.**

Radno vrijeme Škole je od 7,00do 15,00 sati.

**Članak 11.**

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

**Članak 12.**

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

**IV. UČENICI**

**Članak 13.**

Učenici mogu boraviti u Školi u vrijeme određeno za nastavu i ostale oblike obrazovnog rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza.

**Članak 14.**

Učenik je dužan:

  kulturno se ponašati za vrijeme boravka u Školi i izvan nje

  održavati čistima  i urednima  prostore Škole

  dolaziti uredan u Školu

  mirno ući u učionicu i pripremiti se za rad

  u slučaju kašnjenja javiti se dežurnom učitelju

  uljudno se odnositi prema učiteljima, drugim radnicima Škole te ostalim učenicima

  savjesno se odnositi prema imovini Škole

**Članak 15.**

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika.

U kabinet učenici ulaze zajedno s učiteljem.

**Članak 16.**

Učenici koji su zakasnili na nastavu, trebaju tiho ući u učionicu i ispričati se učitelju.

**Članak 17.**

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati.

Zabranjeno je konzumirati hranu i piće za vrijeme nastave.

**Članak 18.**

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

**Članak 19.**

Učenik ne smije koristiti mobitel, MP3 player, discman i druge slične aparate u Školi. Mobitel mora biti isključen dok traje nastava. U slučaju korištenja navedenih uređaja, dok traje nastava i pod odmorom učitelj ih je dužan oduzeti. Navedene uređaja mogu preuzeti isključivo roditelji učenika.

Svako neovlašteno snimanje i fotografiranje predstavlja teže kršenje ovog Pravilnika te važećih zakona Republike Hrvatske.

Za sve navedene uređaje odgovorni su isključivo učenici, a ne Škola.

**Članak 20.**

Učenici ne smiju bez dopuštenja ulaziti u zbornicu, ured ravnatelja i  tajnika. Ako trebaju učitelja obraćaju se dežurnom nastavniku.

**Članak 21.**

Učenici imaju pravo na veliki odmor i male odmore između nastavnih sati. Mali odmor traje pet minuta, jedan odmor 10 minuta, a veliki odmor 15 minuta.Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u školskom dvorištu.

**Članak 22.**

Kod napuštanja učionice učenici trebaju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

**Članak 23.**

U razrednom odjelu tjedno se određuju dva redara.

Redari:

  izvješćuju dežurnog učitelja o nenazočnosti predmetnog učitelja na nastavi

  prijavljuju učiteljima početkom svakoga nastavnog sata nenazočne učenike

  izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl.) odnose u tajništvo

  nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog učitelja ili tajnika.

**Članak 24.**

Svakog učenika koji se ne pridržava reda, redar je ovlašten prijaviti dežurnom učitelju.

**Članak 25.**

Redare iz članka 25.ovoga pravilnika određuje razrednik prema abecednom redu.

**Članak 26.**

Učenici mogu objedovati u blagovaonici.

Prije ulaska u blagovaonicu učenik je dužan oprati ruke.

Za vrijeme objeda u blagovaonici mora biti red i mir.

Nakon završenog objeda učenik je dužan pribor za jelo odložiti na odgovarajuće mjesto.

**Članak 27.**

Knjige posuđene u knjižnici učenik je obvezan čuvati i neoštećene pravodobno vratiti. Uništenu ili izgubljenu knjigu učenik je dužan nadomjestiti novom knjigom.

**Članak 28.**

Učenici su odgovorni za štetu koju učine na imovini Škole prema općim propisima obveznog prava.

**V. DEŽURSTVA**

**Članak 29.**

U Školi za vrijeme rada dežuraju radnici Škole.

Raspored dežurstva tehničkog osoblja utvrđuje tajnica, a raspored dežurstva učitelja ravnateljica škole.

Kućni red i popis dežurnih učitelja je javan i dostupan učenicima uz mogućnost, prilagodbe za učenike s teškoćama

Ravnatelj školske ustanove radi izbjegavanja dovođenja u neposrednu opasnost zbog mogućih incidentnih ponašanja neovlaštenih posjetitelja uvodi dežurstvo odgojno-obrazovnih ili drugih radnika na ulazu u školsku ustanovu.

**Članak 30.**

Pravila ponašanja drugih osoba za vrijeme boravka u prostorijama školske ustanove

* Javiti se dežurnoj osobi pri ulazu u školu
* Pokazati javnu ispravu
* Tražiti osobu koju trebaju

Dežurni učitelj i tehničko osoblje vodi knjigu dežurstva.

U slučaju nejasnoća o mogućnosti ulaska u školu dežurni će se obratiti ravnatelju.

Radi sigurnosti učenika, radnika i imovine školska ustanova može koristiti alarmni sustav i /ili video nadzor u skladu s posebnim propisima uz suglasnost školskog odbora.

Informacije o učeniku mogu se dati isključivo samo roditeljima ili skrbnicima.

**VI. POVREDE KUĆNOG REDA**

**Članak 35.**

Postupanje prema odredbama ovoga pravilnika sastavni je dio radnih obveza radnika i učenika Škole.

Radnik koji postupi suprotno odredbama ovoga Pravilnika, odgovoran je za povrjedu radne obveze.

Učenik koji postupi suprotno odredbama ovoga Pravilnika, odgovoran je prema općim aktima  Škole.

Odraslu osobu koja za vrijeme boravka u Školi krši kućni red, dežurni radnik, učitelj ili ravnatelj udaljit će iz prostora Škole.

**VII. PRIJELAZNE I ZAVRŠNE**

**ODREDBE**

**Članak 36.**

Ovaj Pravilnik stupa na snagu danom objavljivanja na oglasnoj ploči 25. rujan 2017.godine.

**Članak 37.**

Stupanjem na snagu ovog Pravilnika prestaje važiti Pravilni o kućnom redu donesen 23. rujna 2015. godine.

Ovaj pravilnik je objavljen na oglasnoj ploči škole i stupio je na snagu 25. rujna 2017.

PREDSJEDNIK ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                     Marko Brajković